Sewe ontsnap uit polisieaanhouding(Argieffoto: Kent Williamson) Die polisie in Mpumalanga het ŉ grootskaalse soektog van stapel gestuur nadat sewe verdagtes Sondag uit die Volksrust-aanhoudingselle ontsnap het. Vier van die verdagtes is kort ná die voorval aangekeer, maar drie is nog op vrye voet. Drie van die verdagtes waarna die polisie op soek is, is Paul Sambo (19), Mdudzi Khumalo (27) en Bongani Sithole (30). Die ander vier verdagtes wat reeds aangekeer is, is Thando Mavimbela (18), Siyabonga Mbatha (19), Phumlani Khanyi (27) en Nkosingiphile Zwane (34). Die verdagtes is aanvanklik in hegtenis geneem vir verskeie oortredings, waaronder roof, verkragting, die besit van dwelms, huisbraak en diefstal, sowel as die oortreding van die Wet op Immigrasie. Volgens brig. Leonard Hlathi, polisiewoordvoerder, sal die verdagtes ook teregstaan op aanklag dat hulle uit aanhouding ontsnap het. ŉ Ondersoek is intussen begin om te bepaal hoe die verdagtes ontsnap het. Die polisie wil lede van die publiek bedank wat inligting verskaf het wat tot die inhegtenisneming van die vier verdagtes gelei het. Die polisie doen ŉ beroep op die publiek, asook die familie van die drie ontsnapte verdagtes, om na vore te kom met enige inligting.